FI Euroopan unionin virallinen lehti C 66/24

Neuvoston asetuksen (EY) N:o 1/2003 27 artiklan 4 kohdan mukainen tiedonanto asiassa COMP/39.142 — Toyota

(2007/C 66/10)

1. JOHDANTO

Neuvoston asetuksen (EY) N:o 1/2003 (1) 9 artiklassa säädetään, että jos komissio aikoo tehdä päätöksen, jossa rikkominen määrätään lopetettavaksi, ja kun asianomaiset yritykset esittävät sitoumuksia, joiden tarkoituksena on poistaa komission ennakkoarvioinnissaan niille esittämät huolenaiheet, komissio voi päätöksellään määrätä kyseisten sitoumusten noudattamisen yritystä velvoittavaksi. Päätös voidaan tehdä määräajaksi, ja päätöksessä on todettava, ettei komission jatkotoimille ole enää perusteita. Asetuksen 27 artiklan 4 kohdan mukaan komissio julkaisee tiiviin yhteenvedon asiaan liittyvistä seikoista ja sitoumusten pääkohdat. Asianomaiset osapuolet voivat esittää huomautuksensa komission asettamassa määräajassa.

2. YHTEENVETO ASIASTA

Käsiteltävänä oleva asia liittyy Toyota Motor Europe NV/SAn, jäljempänä Toyotan, riippumattomille korjaamoille antamiin korjausta koskeviin teknisiin tietoihin. Komission tutkimuksessa kävi ilmi, että Toyota ei ehkä ollut antanut tiettyjä korjausta koskevia teknisiä tietoja asetuksessa (EY) N:o 1400/2002 (2) säädetyn siirtymäkauden loputtua. Lisäksi komission pannessa vireille tutkimusta Toyota ei ollut komission ennakkoarvioinnin mukaan vieläkään ottanut käyttöön tehokasta järjestelmää, jonka avulla riippumattomat korjaamot voivat saada korjausta koskevia eriteltyjä teknisiä tietoja. Vaikka Toyota paransi tietojen saatavuutta komission tutkimuksen aikana, erityisesti perustamalla teknisiä tietoja koskevat verkkosivut kesäkuussa 2005, riippumattomien korjaamoiden saatavissa olevat tiedot eivät vieläkään näyttäneet olevan täydellisiä.

Joulukuussa 2006 komissio aloitti menettelyn ja antoi Toyotalle ennakkoarvioinnin. Arviointi sisälsi alustavan kannan, jonka mukaan sopimusten, jotka Toyota oli tehnyt myynnin jälkeisiä palveluita tarjoavien kumppaneidensa kanssa, epäiltiin olevan Euroopan yhteisön perustamissopimuksen 81 artiklan 1 kohdan vastaisia.

Toyotan huolto- ja varaosajakelusopimuksissa edellytetään, että sen omien valtuutettujen korjaamoiden verkostot hoitavat täyden palvelun merkkikohtaisen korjauspalvelun, ja että sellaisten yritysten, jotka haluavat tarjota erilaisia ja/tai kohdennetuimpia palveluita, sekä varaosien myyntiä harjoittavien itsenäisten tukkumyyjien on lopetettava toimintansa. Komissio oli huolissaan siitä, että kyseisistä sopimuksista johtuvat mahdolliset kielteiset vaikutukset voisivat vahvistua, koska Toyota ei antanut itsenäisille korjaamoille riittäviä teknisiä tietoja. Komission ennakkoarvioinnin perusteella kyseinen käytäntö on voinut edesauttaa itsenäisten korjaamoiden markkina-aseman heikentymistä, mikä olisi voinut johtaa varaosien myyntiä harjoittavien itsenäisten tukkumyyjien markkinoiden pienentymiseen ja se olisi voinut aiheuttaa huomattavaa vahinkoa kuluttajille, sillä varaosien valikoima olisi vähentynyt merkittävästi, korjaamopalveluiden hinnat olisivat nousseet, korjaamoiden määrä olisi vähentynyt, turvallisuuteen liittyvät kysymykset olisivat nousseet esille ja mahdollisuutta käyttää innovatiivisia korjaamoita ei olisi.

Lisäksi se, että Toyota ei väitetysti antanut riippumattomille korjaamoille tarvittavia teknisiä tietoja, näyttää estävän asetuksella (EY) N:o 1400/2002 myönnetyn poikkeuksen soveltamisen myynnin jälkeisiä palveluja tarjoavien kumppaneiden kanssa tehtyihin sopimuksiin, sillä kyseisen asetuksen 4 artiklan 2 kohdan mukaisesti myönnettyä poikkeusta ei sovelleta, kun moottoriajoneuvojen toimittaja kieltäytyy antamasta riippumattomille toimijoille kyseisten moottoriajoneuvojen korjauksen ja huollon edellyttämiä teknisiä tietoja, vianmääritys- ja muita laitteita, työkaluja, mukaan lukien tarvittavat tietokoneohjelmat.

Komission alustava kanta oli se, että korjausta koskevien teknisten tietojen puuttumisen takia Toyotan ja sen valtuutettujen korjaamoiden välisiin sopimuksiin ei todennäköisesti sovelleta 81 artiklan 3 kohtaa. Tehokkuuden lisääntyminen, joka on odotettavissa valtuutettujen korjaamoiden verkoston toiminnan vuoksi, ei näytä korvaavan merkittäviä kielteisiä kilpailuvaikutuksia, jotka johtuvat riippumattomille toimijoille annetuista riittämättömistä merkkikohtaisista korjausta koskevista teknisistä tiedoista. Se ei myöskään korvaa tästä johtuvaa Toyotan valtuutetun korjaamoverkoston saamaa suojaa riippumattomien korjaamoiden aiheuttamalta kilpailupaineelta.

3. TARJOTTUJEN SITOUMUSTEN PÄÄSISÄLTÖ

Toyota on tarjonnut komissiolle sitoumuksia ennakkoarvioinnissa esitettyjen kilpailuongelmien ratkaisemiseksi. Se ehdottaa, että kyseiset sitoumukset pysyisivät voimassa 31. toukokuuta 2010 saakka. Sitoumusten pääkohdat esitetään seuraavassa lyhyesti ja ne julkaistaan englanninkielellä kilpailun pääosaston verkkosivuilla osoitteessa: http://ec.europa.eu/comm/competition/index_en.html.

3.1 ANNETTAVAT TEKNISET TIEDOT

Annettavia tietoja koskevana periaatteena on, että riippumattomat ja valtuutetut korjaamot ovat tasa-arvoisessa asemassa. Toyota varmistaa näin ollen, että kaikki sen moottoriajoneuvojen korjauksen ja huollon edellyttämät tekniset tiedot, työkalut, laitteet, tietokoneohjelmat ja koulutus, jotka Toyota antaa tai sen puolesta annetaan kaikissa jäsenvaltioissa oleville valtuutetuille korjaamoille ja/tai riippumattomille tuojille, on myös riippumattomien korjaamoiden saatavilla.

Asetuksen (EY) N:o 1400/2002 4 artiklan 2 kohdassa tarkoitetut tekniset tiedot sisältävät kaikki Toyota-moottoriajoneuvojen korjausta ja huoltoa varten valtuutetuille korjaamoille annettavat tiedot. Teknisiä tietoja ovat muun muassa sähköisissä moottorin ohjausyksiköissä Toyotan suosittelemien asetusten käyttöönottamiseksi tarvittavat tietokoneohjelmat, virhekoodit ja muut parametrit ja päivitykset, ajoneuvojen tunnistamismenetelmät, varaosaluettelot, tiettyä mallia tai erää koskevat käytännön työssä saadut ongelmien ratkaisumallit, ilmoitukset palautuspyynnöistä ja myynnistä poistamisesta sekä ilmoitukset korjauksista, joita voidaan tehdä veloituksetta valtuutetuissa korjaamoissa.

Työkalujen saatavuus tarkoittaa mahdollisuutta käyttää sähköisiä vianmääritys- ja muita laitteita, tietokoneohjelmia, mukaan lukien niiden säännölliset päivitykset, ja kyseisten työkalujen myynnin jälkeisiä palveluita.

Ehdotetut sitoumukset sitovat Toyotaa ja siihen sidossuhteessa olevia yrityksiä mutta ne eivät suoraan sido Toyotan ajoneuvomerkkien riippumattomia tuojia eli riippumattomia kansallisia markkinointi- ja myyntiyrityksiä. Niissä jäsenvaltioissa, joissa Toyota-ajoneuvoja myyvät riippumattomat kansalliset markkinointi- ja myyntiyritykset, Toyota on sopinut tekevänsä parhaansa, jotta kyseiset yritykset velvoitettaisiin sopimuksella antamaan Toyotalle kaikki tekniset tiedot tai teknisten tietojen kieliversiot, jotka yritykset ovat antaneet kyseisen jäsenvaltion valtuutetuille korjaamoille. Toyota sitoutuu viemään kyseiset tekniset tiedot tai kieliversiot teknisiä tietoja koskeville verkkosivuilleen viipymättä tämän ilmoituksen 3.2 kohdassa esitettyjen periaatteiden mukaisesti.

Asetuksen johdanto-osan 26 kappaleen mukaisesti Toyota ei ole velvollinen antamaan riippumattomille korjaamoille sellaista teknistä tietoa, jonka avulla kolmannet voisivat ohittaa tai purkaa ajoneuvoihin asennetut murtohälyttimet ja/tai kalibroida uudelleen (3) sähköisiä laitteita tai tehdä muutoksia ajoneuvojen suorituskykyä rajoittaviin laitteisiin. Kuten kaikkia poikkeuksia EU:n lainsäädännössä, johdanto-osan 26 kappaletta on tulkittava suppeasti. Jos Toyota perustelee kieltäytymistä teknisten tietojen antamisesta riippumattomille korjaamoille vetoamalla kyseiseen poikkeukseen, sen on sitouduttava varmistamaan, että tiedot rajoittuvat johdanto-osan 26 kappaleessa kuvatun suojan antamiseksi tarvittaviin tietoihin. Sen on varmistettava myös, että tietojen puute ei estä riippumattomia korjaamoita harjoittamasta muita kuin johdanto-osan 26 kappaleessa mainittuja toimia, mukaan luettuina sähköisiä moottorin ohjausyksiköitä, turvatyynyjä, turvavöiden esikiristimiä ja keskuslukitusjärjestelmiä koskevat korjaukset.

3.2 TIETOJEN JULKISTAMINEN

Asetuksen 4 artiklan 2 kohdassa säädetään, että tekniset tiedot on annettava oikeassa suhteessa riippumattoman korjaamon tarpeisiin. Tämä tarkoittaa sekä tietojen eriyttämistä että hinnoittelua, jossa otetaan huomioon miten paljon riippumattomat korjaamot käyttävät tietoja.

Toyota vie verkkosivuille kaikki tekniset tiedot, jotka koskevat 1.1.1997 jälkeen myyntiin tulleita ajoneuvomalleja ja se varmistaa, että kaikki päivitetyt tekniset tiedot löytyvät aina kyseisiltä sivuilta tai myöhemmin toteutetuilta vastaavilta verkkosivuilta. Lisäksi Toyota varmistaa aina, että sivut ovat helposti löydettävissä ja ne toimivat yhtä tehokkaasti kuin tietolähteet, joiden kautta Toyotan valtuutetut korjaamot saavat teknisiä tietoja. Kun Toyota tai Toyotan puolesta toimiva yritys antaa teknisiä tietoja valtuutetuille korjaamoille jollakin EU-kielellä, Toyota varmistaa, että kyseinen kieliversio viedään verkkosivuille viipymättä.

Tammikuun 1. päivän 1997 ja 1. tammikuuta 2000 välisenä aikana myyntiin tulleita Toyota-ajoneuvomerkkejä koskevat tekniset tiedot eivät tällä hetkellä ole verkkosivuilla, mutta Toyota on sitoutunut viemään ne sinne 31. joulukuuta 2007 mennessä.

Toyotan verkkosivujen käyttömaksu perustuu sen valtuutettujen korjaamoiden Toyota-intranetin vuosittaiseen käyttömaksuun, joka on 2 400 EUR. Asetuksessa säädetyn suhteellisuusvaatimuksen noudattamiseksi Toyota jakaa käyttömaksun siten, että se on 3 EUR tunnilta, 6 EUR kahdelta tunnilta, 9 v kolmelta tunnilta, 12 EUR neljältä tunnilta, 16 EUR päivältä, 72 EUR viikolta ja 240 EUR kuukaudelta. Toyota sitoutuu säilyttämään kyseisen käyttömaksun eikä aio nostaa maksua EU:n keskimääräistä inflaatioprosenttia enemmän.

3.3 VÄHIMMÄISVAATIMUSPERIAATE

Toyotan sitoumukset eivät rajoita soveltamasta mitään yhteisön tai kansallisen lainsäädännön nykyistä tai tulevaa vaatimusta, jolla mahdollisesti laajennetaan Toyotan riippumattomille toimijoille antamia teknisiä tietoja ja/tai jolla tarjotaan soveltuvampia tapoja kyseisten tietojen antamiseen.

3.4 RIITOJEN RATKAISU

Toyota sitoutuu panemaan täytäntöön seuraavan valitusten käsittelymenettelyn, jota voidaan soveltaa kaikkiin Euroopan unionin riippumattomien korjaamoiden tai niiden järjestöjen tekemiin teknisiä tietoja koskeviin valituksiin.

Alkuperäisen ilmoituksen jälkeen kansallisen markkinointi- ja myyntiyrityksen nimittämä valitusten käsittelijä käsittelee valituksen. Valitusten käsittelijä tutkii valituksen, antaa lisätietoja tai selityksiä ja/tai ehdottaa ratkaisua. Jos valituksen käsittelijä ja valituksen tekijä eivät pääse asiassa yksimielisyyteen, valituksen käsittelijä antaa valituksen välittömästi Toyotan perustaman neuvontapisteen käsiteltäväksi. Näin ei kuitenkaan tapahdu, jos yksimielisyyteen ei päästy riippumattoman korjaamon tai riippumattomien korjaamoiden järjestön yhteistyöhaluttomuuden takia. Toyota tutkii tämän jälkeen valituksen ja joko vahvistaa valituksen käsittelijän kannan tai ehdottaa vaihtoehtoista ratkaisua. Jos Toyota ja valituksen tekijä eivät pääse asiassa yksimielisyyteen, Toyota sitoutuu hyväksymään välimiesmenettelyn. Valituksen tekijä voi pyytää välimiesmenettelyä 20 arkipäivän kuluessa valituksen lähettämisestä kansalliselle markkinointi- ja myyntiyritykselle.

Välimiesmenettely kuuluu kansallisten välimiesmenettelyä koskevien sääntöjen soveltamisalaan. Välimiesoikeus koostuu kolmesta kyseisten sääntöjen mukaisesti nimitetystä välimiehestä. Välimiesmenettely suoritetaan siinä jäsenvaltiossa, jossa valituksen tekijän kotipaikka sijaitsee. Välimiesmenettelyn kielenä on sen maan kieli, jossa välimiesoikeus sijaitsee.

Välimiesmenettely ei rajoita oikeutta pyytää asian käsittelyä toimivaltaisessa kansallisessa tuomioistuimessa.

4. HUOMAUTUSPYYNTÖ

Jollei markkinatestin tuloksista muuta johdu, komissio aikoo tehdä asetuksen (EY) N:o 1/2003 9 artiklan 1 kohdan mukaisen päätöksen, jossa edellä tiivistetyt ja kilpailun pääosaston verkkosivuilla (4) lyhentämättöminä esitetyt sitoumukset todetaan sitoviksi. Komissio pyytää asetuksen N:o 1/2003 27 artiklan 4 kohdan mukaisesti kolmansia osapuolia esittämään huomautuksensa. Huomautusten on oltava perillä komissiossa yhden kuukauden kuluessa tämän ilmoituksen julkaisupäivästä. Huomautuksia voi lähettää komissiolle sähköpostitse osoitteella comp-infotech@ec.europa.eu, faksitse numeroon (32-2) 296 29 11 tai postitse, jolloin on käytettävä viitettä COMP/39.142 — Toyota, seuraavaan osoitteeseen:

European Commission Antitrust Registry Antitrust Registry J-70 B-1049 Brussels

Tämän tiedonannon julkaisemisen johdosta esitetyistä huomautuksista saattaa menettelyn myöhemmissä vaiheissa olla tarpeellista tai aiheellista toimittaa kooste sitoumuksia tarjonneille osapuolille. Siksi pyydämme Teitä ystävällisesti mainitsemaan, mikäli huomautukset sisältävät luottamuksellista tietoa tai yrityssalaisuuksia. Perustellut pyynnöt otetaan huomioon.

(1) EYVL L 1, 4.1.2003, s. 1.

(2) EYVL L 203, 1.8.2002, s. 30.

(3) Eli muuttaa sähköisen moottorin ohjausyksikön alkuperäisiä asetuksia tavalla, jota Toyota ei suosittele.

(4) http://ec.europa.eu/comm/competition/index_en.html